Κριστιάνο Ρονάλντο

Ο **Κριστιάνο Ρονάλντο** (πορτογαλικά: *Cristiano Ronaldo dos Santos Aveiro*, , γενν. 5 Φεβρουαρίου 1985)  είναι Πορτογάλος ποδοσφαιριστής, ο οποίος αγωνίζεται ως επιθετικός για την Αλ Νασρ Ριάντ και την Εθνική Πορτογαλίας των οποίων είναι αρχηγός. Θεωρείται ως ένας από τους καλύτερους παίκτες στην ιστορία του αθλήματος. Είναι κάτοχος του ρεκόρ κόσμου διεθνών συμμετοχών και τερμάτων. Ένας από τους πιο παραγωγικούς σκόρερ στην ιστορία του ποδοσφαίρου, είναι σύμφωνα με τη ΦΙΦΑ ο πρώτος όλων των εποχών σε επίσημους αγώνες με περισσότερα από 807 γκολ, ενώ σύμφωνα με την RSSSF δεύτερος με περισσότερα από 950. Συμπεριλαμβανομένων και των φιλικών αγώνων το σύνολο είναι πάνω από 1.000.

Έχει βραβευθεί με πέντε τίτλους του Παίκτη της Χρονιάς της ΦΙΦΑ, ισάριθμες Χρυσές Μπάλες περισσότερες από κάθε άλλον Ευρωπαίο ποδοσφαιριστή και είναι ο πρώτος και μόνος Ευρωπαίος  στην ιστορία που κέρδισε τέσσερα Χρυσά Παπούτσια.

Έχει κατακτήσει 34 τίτλους στην καριέρα του, συμπεριλαμβανομένων επτά τίτλων πρωταθλήματος, πέντε τίτλων Τσάμπιονς Λιγκ και ενός Ευρωπαϊκού Πρωταθλήματος. Κατέχει τα ρεκόρ τερμάτων στο σύνολο των ευρωπαϊκών διοργανώσεων με 145 (όπου είναι και πρώτος σε συμμετοχές με 197), στο Τσάμπιονς Λιγκ με 141, όπως και τα περισσότερα γκολ που σημειώθηκαν σε μία αγωνιστική περίοδο του Τσάμπιονς Λιγκ (17).

Γεννήθηκε και μεγάλωσε στο πορτογαλικό νησί της Μαδέρα, και διαγνώστηκε με πρόβλημα στην καρδιά στην ηλικία των 15 ετών. Θεραπεύτηκε και ξεκίνησε την καριέρα του στην Σπόρτινγκ Λισαβόνας, πριν υπογράψει με τη Μάντσεστερ Γιουνάιτεντ στην ηλικία των 18 ετών το 2003. Έκανε σπουδαίες εμφανίσεις με την ομάδα του Μάντσεστερ, αναδεικνύοντας το ταλέντο και την ποιότητά του, κερδίζοντας μεταξύ άλλων τρεις διαδοχικές Πρέμιερ Λιγκ, έναν τίτλο Τσάμπιονς Λίγκ και ένα Παγκόσμιο Κύπελλο Συλλόγων. Σε ατομικό επίπεδο κέρδισε την πρώτη του Χρυσή Μπάλα και το βραβείο Παίκτης της Χρονιάς της FIFA. Το 2009 έγινε η πιο ακριβή μεταγραφή στην ιστορία του ποδοσφαίρου, μετακομίζοντας στην Μαδρίτη για να αγωνιστεί στην Ρεάλ Μαδρίτης για το ποσό των 94 εκατομμυρίων ευρώ. Στην Ισπανία είχε την πιο επιτυχημένη περίοδο της καριέρας του κατακτώντας 14 τρόπαια, μεταξύ των οποίων δύο τίτλοι της Λα Λίγκα, τέσσερις τίτλοι του Τσάμπιονς Λιγκ, δύο ΟΥΕΦΑ Σούπερ Καπ και τρεις παγκόσμιες διοργανώσεις του Παγκοσμίου Κυπέλλου Συλλόγων. Η τριετής παραμονή του στη Γιουβέντους συνοδεύτηκε από επιπλέον τίτλους αλλά μόνο σε εσωτερικές διοργανώσεις. 

Έκανε το ντεμπούτο του με την Εθνική το 2003, όταν ήταν 18 ετών, και έκτοτε έχει συμμετάσχει σε 11 μεγάλες διεθνείς διοργανώσεις. Σε εθνικό επίπεδο, το 2016 κατέκτησε το Ευρωπαϊκό Πρωτάθλημα με την εθνική του ομάδα, ενώ είναι πρώτος σκόρερ στην ιστορία των διοργανώσεων με 14 γκολ.   Αναγνωρίστηκε ως ο κορυφαίος Πορτογάλος ποδοσφαιριστής όλων των εποχών το 2015 από την Πορτογαλική Ποδοσφαιρική Ομοσπονδία.

## Πρώτα χρόνια
Γεννήθηκε στις 5 Φεβρουαρίου 1985, στο Σάο Πέδρο του Φουνσάλ, στο νησί του Ατλαντικού Μαδέρα, που ανήκει στην Πορτογαλία. Είναι το τέταρτο και τελευταίο παιδί της φτωχής οικογένειας των Χοσέ Ντινίς Αβέιρο (1953–2005) και Μαρία Ντολόρες ντος Σάντος Βιβέιρος ντα Αβέιρο (γενν. 1954). Ο Ρονάλντο δεν ήταν καλός μαθητής, του άρεσε όμως το ποδόσφαιρο, και τον χαρακτήριζε η ταχύτητα από τότε. Το όνομα Ρονάλντο προστέθηκε στο όνομα του Κριστιάνο προς τιμή του αγαπημένου κινηματογραφικού ηθοποιού του πατέρα του, Ρόναλντ Ρίγκαν, ο οποίος ήταν πρόεδρος των ΗΠΑ την εποχή της γέννησης του Κριστιάνο. 

Σε ηλικία οκτώ ετών πήγε στην ερασιτεχνική ομάδα Αντορίνια (ΚΦ Αντορίνια ντε Σάντο Αντόνιο). Ύστερα από δύο χρόνια πήγε στη Νασιονάλ, η οποία ήταν η μεγάλη ομάδα του νησιού και από τότε άρχισε να διακρίνεται. Ήταν 15 ετών, και τον απέκτησε η Σπόρτινγκ Λισαβόνας. Σε λιγότερο από δύο χρόνια, είχε πραγματοποιήσει το ντεμπούτο του στην πρώτη ομάδα της Σπόρτινγκ, ενώ είχε πετύχει και το πρώτο του γκολ, κεντρίζοντας ήδη το ενδιαφέρον μεγάλων αγγλικών ομάδων.

## Σταδιοδρομία σε συλλόγους
### Σπόρτινγκ Λισαβόνας
Σε ηλικία 15 ετών διαγνώσθηκε ότι έχει πρόβλημα ταχυκαρδίας, γεγονός που θα μπορούσε να το αναγκάσει να σταματήσει το ποδόσφαιρο. Τελικά υποβλήθηκε σε επέμβαση και μετά από λίγες μέρες, επέστρεψε στην ενεργό δράση.

Το 2002 εντάχθηκε στην ομάδα της Σπόρτινγκ Λισαβόνας. Αρχικά στις ακαδημίες της και έπειτα στην ομάδα των ανδρών. Έγινε ο πρώτος παίκτης της Σπόρτινγκ, που κατάφερε σε μία χρονιά να αγωνιστεί σε πέντε κατηγορίες της: K-16, K-17, K-18, στη Β' ομάδα και στην πρώτη ομάδα. Το καλοκαίρι του 2001 σε ένα φιλικό με ένα τοπικό σύλλογο της Λισαβόνας, την Ατλέτικο αγωνίστηκε για πρώτη φορά με την ομάδα των ανδρών. Η Σπόρτινγκ είχε επιβληθεί 7–1, με τον 16,5 ετών, τότε, ποδοσφαιριστή, να πετυχαίνει ένα γκολ. Η σεζόν 2001–02 πάντως δεν τον βρήκε στην πρώτη ομάδα, αν και έπαιξε σε άλλα τέσσερα φιλικά της κατά τη διάρκεια της χρονιάς. Αγωνίστηκε όμως σε δύο αγώνες με τη δεύτερη ομάδα και στο επίσημο ντεμπούτο του με την πρώτη (7 Οκτωβρίου 2002), σημείωσε δύο γκολ με αντίπαλο τη Μορειρένσε στο πρωτάθλημα, το τελικό αποτέλεσμα ήταν 3–0.  

Τον Νοέμβριο του 2002, δοκιμάσθηκε από την Άρσεναλ, αλλά δεν έπεισε τον Αρσέν Βενγκέρ. Τελικά, σε ένα φιλικό αγώνα, με αντίπαλο τη Μάντσεστερ Γιουνάιτεντ, η εντυπωσιακή εμφάνιση στη νίκη με 3–1 (6 Αυγούστου 2003) οδήγησαν τον Άλεξ Φέργκιουσον να κινήσει διαδικασίες απόκτησής του.

### Μάντσεστερ Γιουνάιτεντ

Την πρώτη του ημέρα, στο Μάντσεστερ, ρωτήθηκε από τον προπονητή του ποιο νούμερο ήθελε. Εκείνος ζήτησε το 28, τον αριθμό που φορούσε και στη Σπόρτινγκ. Ο Φέργκιουσον είπε ότι του ταίριαζε ο αριθμός 7, στη θέση του Μπέκαμ, που είχε μεταγραφεί στη Ρεάλ Μαδρίτης. Στις 16 Αυγούστου 2003, έκανε το ντεμπούτο στο πρωτάθλημα, ως αλλαγή στον αγώνα με τη Μπόλτον. Η απόδοσή του ήταν εξαιρετική, καθώς έδωσε τρεις ασίστ πάσες και κέρδισε και ένα πέναλτι. Αναδείχθηκε καλύτερος παίκτης του αγώνα.

280px|thumb|left| Σε αγώνα εναντίον της Τσέλσι τη σεζόν 2005–2006.
Το πρώτο του γκολ με τη Γιουνάιτεντ, στην Πρέμιερ Λιγκ, σημειώθηκε στις 4 Δεκεμβρίου 2004, εναντίον της Πόρτσμουθ κλείνοντας μια σειρά 27 αγώνων χωρίς γκολ, η μεγαλύτερη στην καριέρα του. Η τότε θέση του ήταν στο αριστερό πλάγιο της επίθεσης. Στο Τσάμπιονς Λιγκ σκόραρε για πρώτη φορά το 2007 απέναντι στη ΑΣ Ρόμα στο Ολντ Τράφορντ, ενώ είχε σκοράρει και στα προκριματικά, τον Αύγουστο του 2005. Το πρώτο του χατ-τρικ ως επαγγελματίας το σημείωσε στις 12 Ιανουαρίου του 2008 στο Ολντ Τράφορντ κόντρα στη Νιούκαστλ. Ο Φέργκιουσον τον βοήθησε αποφασιστικά στην ανάπτυξη του παιχνιδιού του και η συνύπαρξή του με το Γουέιν Ρούνεϊ δημιούργησε ένα από τα καλύτερα δίδυμα στην ιστορία του συλλόγου. 

Στις 6 Μαΐου 2007 κατέκτησε το πρώτο του πρωτάθλημα στην Αγγλία. Το 2008, κατακτά το Τσάμπιονς Λιγκ εναντίον της Τσέλσι. Μάλιστα, πετυχαίνει το γκολ στην κανονική διάρκεια, έπειτα το γκολ του Φρανκ Λάμπαρντ που οδήγησε τον αγώνα σε ισοπαλία. Στη διαδικασία των πέναλτι, αστόχησε στην προσπάθειά του, γεγονός, που δε στάθηκε εμπόδιο, και  σήκωσε το τρόπαιο. Εκείνη τη χρονιά κατέκτησε για πρώτη φορά το βραβείο της Χρυσής Μπάλας για τον καλύτερο παίκτη στην Ευρώπη.

Στις 27 Μαΐου του 2009 συμμετείχε σε δεύτερο τελικό Τσάμπιονς Λιγκ. Αυτή τη φορά απέναντί του βρέθηκε η Μπαρτσελόνα και η ομάδα του έχασε με 2–0. Αυτός έμελλε να είναι και ο τελευταίος αγώνας του με τη Μάντσεστερ. Στις 11 Ιουνίου 2009 ανακοινώθηκε η ακριβότερη μεταγραφή στην ιστορία του αθλήματος, καθώς η Ρεάλ Μαδρίτης δαπάνησε 94 εκατομμύρια ευρώ για να τον εντάξει στο δυναμικό της για 6 χρόνια.

### Ρεάλ Μαδρίτης
402x402px|thumb| Με τη Ρεάλ Μαδρίτης, σε αγώνα Τσάμπιονς Λιγκ, απέναντι στον Άγιαξ το 2011.
Στην παρουσίασή του στο Στάδιο Σαντιάγο Μπερναμπέου, γέμισε το γήπεδο με 90.000 φιλάθλους να τον επευφημούν. Το πρώτο του γκολ με τη Ρεάλ Μαδρίτης, το σημείωσε στις 29 Αυγούστου 2009, με αντίπαλο τη Ντεπορτίβο Λα Κορούνια, σκοράροντας με πέναλτι. Σκόραρε σε καθένα από τα τέσσερα πρώτα παιχνίδια πρωταθλήματος με τον σύλλογο, τον πρώτο παίκτη της Ρεάλ που κατάφερε κάτι τέτοιο. Το πρώτο του χατ-τρικ το σημείωσε στις 5 Μαΐου του 2010, κόντρα στη Μαγιόρκα, εκτός έδρας. Στις 20 Απριλίου 2011 σκόραρε με κεφαλιά και χάρισε στην ομάδα του το Κύπελλο Ισπανίας, κόντρα στη Μπαρτσελόνα. Την αγωνιστική περίοδο 2010–11, ήταν πρώτος σκόρερ (*Pichichi trophy*) του πρωταθλήματος σημειώνοντας 40 τέρματα (σε 34 συμμετοχές), επίδοση που ήταν ρεκόρ στην ιστορία της Ισπανίας. Την επόμενη χρονιά 2011–12 ξεπέρασε τα προηγούμενα επιτεύγματά του για να πετύχει νέο προσωπικό ρεκόρ με 60 γκολ σε όλες τις συλλογικές διοργανώσεις, από τα οποία τα 46 στο πρωτάθλημα (δεύτερος σκόρερ), ενώ το σύνολο των 69 γκολ σε 69 αγώνες ήταν το καλύτερο της καριέρας του. Παράλληλα, είχε την μεγαλύτερη επιτυχία με την ομάδα στο πρωτάθλημα, καθώς βοήθησε τη Ρεάλ να κερδίσει τον πρώτο τίτλο της σε τέσσερα χρόνια, με ρεκόρ συγκομιδής 100 βαθμών.

Στις 21 Απριλίου 2012, πετυχαίνοντας κρίσιμο γκολ στο Καμπ Νόου, έδωσε στη Ρεάλ τη νίκη με 2–1 εις βάρος της Μπαρτσελόνα, που ουσιαστικά, οριστικοποίησε το πρωτάθλημα. Το καλοκαίρι του 2012, ο Ρονάλντο κατέκτησε και τον τελευταίο εγχώριο τίτλο που του απέμενε, κερδίζοντας το ισπανικό Σούπερ Κύπελλο σε βάρος της Μπαρτσελόνα, σκοράροντας και στους δύο αγώνες.

Το 2013 ήταν μία ιδιαίτερα παραγωγική χρονιά με 69 γκολ σε 59 εμφανίσεις, το καλύτερο αποτέλεσμα τερμάτων στο τέλος του έτους. Έλαβε το βραβείο του καλύτερου παίκτη της χρονιάς της ΦΙΦΑ, ένα συνδυασμό του βραβείου της Χρυσής Μπάλας και του Παίκτη της Χρονιάς της ΦΙΦΑ, για πρώτη φορά στην καριέρα του και δεύτερη της Χρυσής Μπάλας, αλλά υπήρξε έντονο παρασκήνιο μετά την ανακοίνωση των αποτελεσμάτων με υποψίες νόθευσης της ψηφοφορίας. Το 2013 ο ερχομός του Γκάρεθ Μπέιλ ισχυροποίησε την επιθετική γραμμή της Ρεάλ που γνώρισε μια από τις καλύτερες περιόδους της ιστορίας της και μαζί με τον Καρίμ Μπενζεμά δημιούργηθηκε ένα από τα καλύτερα επιθετικά τρία του 21ου αιώνα. Το 2014 ξεπέρασε τα 49 γκολ στα ευρωπαϊκά παιχνίδια με τη Ρεάλ, ρεκόρ που κατείχε ο θρυλικός Αλφρέδο Ντι Στέφανο. Στις 29 Απριλίου του 2014, κατέρριψε το ρεκόρ τερμάτων σε μια σεζόν στο Τσάμπιονς Λιγκ/Κύπελλο Πρωταθλητριών Ευρώπης φτάνοντας τα 16. Στον ημιτελικό της διοργάνωσης, απέναντι στην Μπάγερν Μονάχου σκόραρε δύο φορές στην αναμέτρηση με αποτέλεσμα 0–4, που της εξασφάλισε και την παρουσία της στον τελικό της διοργάνωσης. Ένα ακόμη γκολ στον τελικό με αντίπαλο την Ατλέτικο Μαδρίτης του χάρισε το ρεκόρ των 17 τερμάτων και τον πρώτο ευρωπαϊκό τίτλο με το σύλλογο. Την ίδια χρονιά η IFFHS με βάση την ειδική βαθμολογία της μέχρι τότε, τον τίμησε ως τον καλύτερο ποδοσφαιριστή του 21ου αιώνα. Τα επιτεύγματά του εκείνη τη σεζόν του έδωσαν μία ακόμη Χρυσή Μπάλα ως επιβράβευση.

Τη σεζόν 2014–15, ο Ρονάλντο πέτυχε νέο προσωπικό ρεκόρ με 61 γκολ σε όλες τις διοργανώσεις συλλόγων, ξεκινώντας με τα δύο γκολ στη νίκη της Ρεάλ Μαδρίτης με 2–0 με αντίπαλο την Σεβίλλη στο Σούπερ Κύπελλο Ευρώπης. Ήταν πρώτος σκόρερ του πρωταθλήματος για τρίτη φορά με 48 τέρματα (σε 35 συμμετοχές), που και αυτή ήταν ατομικό ρεκόρ για μία σεζόν και η δεύτερη καλύτερη επίδοση όλων των εποχών στο ισπανικό πρωτάθλημα. Το 2016 κατέκτησε το Παγκόσμιο Κύπελλο Συλλόγων σημειώνοντας χατ τρικ στον τελικό με αντίπαλο την Κασίμα Άντλερς (αποτέλεσμα 4–2). Με επτά γκολ (σε οκτώ αγώνες) είναι πρώτος σκόρερ στην ιστορία του θεσμού. Η χρονιά έκλεισε με την τέταρτη Χρυσή Μπάλα με ρεκόρ ψηφοφορίας και με την σφράγιση των 11 Τσάμπιονς Λιγκ της Ρεάλ, με την ατομική του διάκριση να επαναλαμβάνεται την επόμενη χρονιά. 

thumb |Με τη Χρυσή Μπάλα το 2014|302x302εσ
Στην Ισπανία είχε την πιο παραγωγική περίοδο της σταδιοδρομίας του και μεταξύ των ρεκόρ που σημείωσε είναι και αυτά με τα περισσότερα χατ τρικ στην ιστορία της Λα Λίγκα μέχρι τότε (34) και τα περισσότερα σε μια σεζόν (8) το 2014–15. Το δεύτερο γκολ της Ρεάλ Μαδρίτης απέναντι στη Λεβάντε, στις 17 Οκτωβρίου 2015 ήταν αυτό που τον έχρισε επίσημα κορυφαίο σκόρερ στην ιστορία του σωματείου καθώς ήταν το 324ο. Συνολικά για την ομάδα της Μαδρίτης σκόραρε 450 γκολ (451 σύμφωνα με τη Ρεάλ) σε 438 επίσημους αγώνες, έδωσε 131 ασίστ και παραμένει πρώτος σκόρερ στην ιστορία του συλλόγου. Με 311 τέρματα πρωταθλήματος είναι δεύτερος σκόρερ στην ιστορία της Πριμέρα Ντιβιζιόν. Το 2017 ψηφίστηκε Παίκτης της Χρονιάς της ΦΙΦΑ για πέμπτη φορά και δεύτερη συνεχόμενη. Το ημερολογιακό έτος 2017 σημείωσε 32 γκολ σε διεθνείς διοργανώσεις με τον σύλλογο και την εθνική ομάδα, ρεκόρ που ξεπέρασε το προηγούμενο του Ζυστ Φονταίν και διατηρούνταν για σχεδόν μισό αιώνα. Τη σεζόν 2017–18 σκόραρε σε 12 συνεχόμενους αγώνες της Ρεάλ σε διεθνείς διοργανώσεις (στο χρονικό διάστημα 13 Σεπτεμβρίου 2017 έως 11 Αυγούστου 2018, οι 11 στο Τσάμπιονς Λιγκ), επίδοση που είναι ρεκόρ κόσμου. Τη σεζόν εκείνη κατέκτησε το τέταρτο Τσάμπιονς Λιγκ της καριέρας του σημειώνοντας δύο γκολ στον τελικό με την Γιουβέντους, ενώ ήταν πρώτος σκόρερ της διοργάνωσης για έκτη φορά με τη Ρεάλ και έβδομη συνολικά, επίδοση που είναι επίσης ρεκόρ στη ιστορία της διοργάνωσης.

### Γιουβέντους
Στις 10 Ιουλίου 2018, ο Πορτογάλος υπέγραψε τετραετή σύμβαση με την Γιουβέντους με συμβόλαιο αξίας 100 εκατομμύρια ευρώ. Ήταν η υψηλότερη για έναν παίκτη άνω των 30 ετών και το υψηλότερο πόσο που πληρώθηκε ποτέ από ιταλικό σύλλογο. Στις 16 Σεπτεμβρίου, ο Ρονάλντο σημείωσε τα πρώτα γκολ του για τη Γιουβέντους στην τέταρτη εμφάνισή του στην έδρα του με 2–1 νίκη επί της Σασουόλο. 

Κατέκτησε το πρώτο του τρόπαιο με τον σύλλογο τον Ιανουάριο του 2019, το Σούπερ Καπ του 2018, ενώ σημείωσε το μοναδικό γκολ εναντίον της Μίλαν. Στις 20 Απριλίου, ο Ρονάλντο έπαιξε στον αγώνα πρωταθλήματος με αντίπαλο την Φιορεντίνα, και καθώς η Γιουβέντους κέρδισε την όγδοη διαδοχική νίκη εντός έδρας, έγινε ο πρώτος παίκτης που κέρδισε τίτλους πρωταθλήματος στην Αγγλία, την Ισπανία και την Ιταλία. Τελείωσε την πρώτη χρονιά με 27 τέρματα και 8 ασίστ. Παρά τα 35 του χρόνια η δεύτερη σεζόν του στην Ιταλία ήταν ιδιαίτερα παραγωγική σημειώνοντας 37 τέρματα σε 46 συναντήσεις σε όλες τις διοργανώσεις (ρεκόρ στην ιστορία του συλλόγου) και κατέκτησε ένα ακόμα τίτλο πρωταθλήματος, ενώ έφτασε μέχρι τον τελικό του Κυπέλλου.

Την τρίτη και τελευταία αγωνιστική περίοδο στην Ιταλία (2020–21) τελείωσε ως πρώτος σκόρερ του πρωταθλήματος με 29 τέρματα. Συνολικά πέτυχε 101 γκολ και μοίρασε 22 ασίστ σε 134 συμμετοχές με τους "μπιανκονέρι".

### Μάντσεστερ Γιουνάιτεντ
Το Αύγουστο του 2021 ο Ρονάλντο επέστρεψε στην Μάντσεστερ Γιουνάιτεντ. Έκανε το ντεμπούτο του στις 11 Σεπτεμβρίου σε αγώνα πρωταθλήματος με αντίπαλο τη Νιουκάστλ (νίκη με 4–1) σημειώνοντας δύο γκολ.

Η πρώτη χρονιά στη Γιουνάιτεντ ήταν ικανοποιητική σημειώνοντας 18 γκολ στο πρωτάθλημα, όμως η αγγλική ομάδα δεν είχε καλή πορεία μένοντας εκτός Τσάμπιονς Λιγκ για την επόμενη σεζόν. Στις 12 Μαρτίου 2022 στη νίκη επί της Τότεναμ με 3–2 σημείωσε χατ τρικ φτάνοντας τα 807 γκολ στην καριέρα του σε επίσημους αγώνες ομάδων ανδρών ξεπερνώντας τον Γιόζεφ Μπίτσαν ως πρώτου σκόρερ στην ιστορία σύμφωνα με τη ΦΙΦΑ. Στη δεύτερη σεζόν όμως ο Ρονάλντο δεν ξεκίνησε την προετοιμασία με την ομάδα και είδε τους περισσότερους αγώνες από τον πάγκο της με τον προπονητή Έρικ τεν Χαγκ να προτιμά νεότερους παίκτες στην ομάδα. Στις 22 Νοεμβρίου 2022 η Μάντσεστερ Γιουνάιτεντ ανακοίνωσε ότι λύθηκε το συμβόλαιο του Ρονάλντο με κοινή συναίνεση. Κλείνοντας την ευρωπαϊκή του καριέρα, εκτός από πρώτος σκόρερ του Τσάμπιονς Λιγκ ήταν και πρώτος σε συμμετοχές με 183 και σε ασίστ με 42.

### Αλ Νασρ
Στις 30 Δεκεμβρίου 2022 η Αλ Νασρ, σύλλογος που αγωνίζεται στη Σαουδική Αραβία, ανακοίνωσε ότι ο Ρονάλντο υπέγραψε συμβόλαιο έως το καλοκαίρι του 2025. Το συμβόλαιό του είναι το υψηλότερο σε αποδοχές στην ποδοσφαιρική ιστορία με ετήσιες απολαβές 200 εκατομμύριων ευρώ. Έκανε το επίσημο ντεμπούτο του στη νέα του ομάδα στις 22 Ιανουαρίου στον αγώνα πρωταθλήματος με αντίπαλο την Αλ Ετιφάκ, που έληξε με νίκη με 1–0 χωρίς ο ίδιος να σκοράρει.

Στις 9 Φεβρουαρίου 2023 στον εκτός έδρας αγώνα με τη Αλ Γουαχντά Μέκκας σημείωσε τέσσερα γκολ, όλα της ομάδας του στη νίκη με 4–0. Το πρώτο τέρμα ήταν το 500ό σε αγώνες πρωταθλήματος επιπέδου πρώτης κατηγορίας, ο έκτος παίκτης στην ιστορία που ξεπέρασε αυτό τον αριθμό μετά τους Πελέ, Άμπε Λένστρα, Ρομάριο, Γιόζεφ Μπίτσαν Φέρεντς Πούσκας και ο τρίτος σε επίπεδο πρώτης εθνικής κατηγορίας μετά τους Μπίτσαν και Πούσκας. Το καλοκαίρι του 2023 η Αλ Νασρ κατέκτησε τον πρώτο τίτλο του Κυπέλλου Αραβικών Πρωταθλητριών Συλλόγων με το Ρονάλντο να σημειώνει δύο γκολ στον τελικό. Αντίθετα, η ατομική του παραγωγικότητα δεν συνδυάστηκε με πραγματική άνοδο της ομάδας, η οποία ήταν πρώτη στη βαθμολογία του πρωταθλήματος όταν ανακοινώθηκε η μεταγραφή αλλά έχασε τελικά τον τίτλο, όπως και το Σούπερ Κύπελλο, ενώ αποκλείστηκε στα ημιτελικά του Κυπέλλου. Παρέμεινε παραγωγικός μέχρι τα τέλη του 2023 και στις 24 Νοεμβρίου με αντίπαλο την Αλ Ακντούντ για το πρωτάθλημα σημείωσε δύο γκολ, περνώντας στην πρώτη θέση όλων των εποχών σε αγώνες εθνικών πρωταθλημάτων πρώτης κατηγορίας φτάνοντας τα 527 και ξεπερνώντας το Γιόζεφ Μπίτσαν. Η ατομική του απόδοση συνεχίστηκε ιδιαίτερα καλά μέχρι το τέλος της σεζόν με την κατάκτηση του έκτου τίτλου πρώτου σκόρερ εθνικού πρωταθλήματος με 35 γκολ (ρεκόρ στην ιστορία του πρωταθλήματος της Σαουδικής Αραβίας), ο πρώτος παίκτης στην ιστορία που κατάφερε κάτι τέτοιο σε τέσσερις διαφορετικές χώρες. Όμως, το πρωτάθλημα χάθηκε και πάλι από την Αλ Νασρ με μεγάλη διαφορά βαθμών. Ακολούθησε η απώλεια δύο τρόπαιων (Κύπελλο Βασιλιά και Σούπερ Κύπελλο) σε τελικούς για να ολοκληρωθεί η συλλογική αποτυχία της σεζόν. Στην τρίτη του σεζόν στη Σαουδική Αραβία αναδείχθηκε και πάλι πρώτος σκόρερ του πρωταθλήματος με 25 γκολ, όμως η ομάδα έμεινε μακριά από όλους τους τίτλους. Το καλοκαίρι του 2025 ανανέωσε το συμβόλαιο του για δύο χρόνια.

## Εθνική ομάδα
Έκανε το ντεμπούτο με την Εθνική Πορτογαλίας τον Αύγουστο του 2003, με αντίπαλο το αντιπροσωπευτικό συγκρότημα του Καζακστάν. Είχε αντικαταστήσει τον Λουίς Φίγκο, στο δεύτερο ημίχρονο. Το 2004, στους Ολυμπιακούς αγώνες της Αθήνας, συμμετείχε με την Ολυμπιακή ομάδα της Πορτογαλίας. πετυχαίνοντας και ένα γκολ στον αγώνα με το Μαρόκο ενώ δέχθηκε δύο κίτρινες κάρτες στους δύο πρώτους αγώνες που συμμετείχε και δεν αγωνίστηκε στον τρίτο. Η Πορτογαλία αποκλείστηκε στην πρώτη φάση.

Το 2014 κατέρριψε το ρεκόρ του Παουλέτα, ο οποίος ήταν ο πρώτος σκόρερ της Πορτογαλίας με 47 γκολ. Σε αγώνα με το Καμερούν, με τελικό σκορ 5–1 υπέρ της Πορτογαλίας, πετυχαίνοντας δύο γκολ έφτασε τα 49. Το 2016 στο Ευρωπαϊκό Πρωτάθλημα Ποδοσφαίρου 2016 έγινε ο ρέκορντμαν συμμετοχών με την εθνική Πορτογαλίας φτάνοντας τις 128 συμμετοχές, ξεπερνώντας τον Λουίς Φίγκο. Με το 85ο του γκολ στις 19 Ιουνίου 2018 σε αγώνα με αντίπαλο το Μαρόκο ξεπέρασε τον Φέρεντς Πούσκας και έγινε ο πρώτος Ευρωπαίος σκόρερ σε επίπεδο εθνικών ομάδων όλων των εποχών. Το 2019 κατέκτησε το δεύτερο εθνικό τίτλο, το πρώτο Πρωτάθλημα Εθνών της ΟΥΕΦΑ. Στις 8 Σεπτεμβρίου 2020 στον εκτός έδρας αγώνα με τη Σουηδία (0–2) για το Πρωτάθλημα Εθνών ΟΥΕΦΑ σημείωσε δύο γκολ, το πρώτο από τα οποία ήταν το 100ό για την εθνική του ομάδα και έγινε ο πρώτος Ευρωπαίος και δεύτερος στον κόσμο που κατάφερε κάτι τέτοιο.

Την 1η Σεπτεμβρίου 2021 σε αγώνα για την προκριματική φάση του Παγκοσμίου Κυπέλλου του 2022 σημείωσε δύο γκολ σε αγώνα με αντίπαλο την Ιρλανδία, έφτασε τα 111 και κατέρριψε το ρεκόρ διεθνών τερμάτων που είχε ισοφαρίσει τον Ιούνιο του ίδιου έτους. Στις 9 Οκτωβρίου 2021 σε φιλικό αγώνα με το Κατάρ κατέρριψε το ρεκόρ Ευρώπης διεθνών συμμετοχών με την 181η εμφάνισή του, ενώ σκόραρε και το πρώτο γκολ της συνάντησης (τελικό 3–0). Στον αμέσως επόμενο αγώνα με το Λουξεμβούργο (αποτέλεσμα 5–0) έγινε ο διεθνής ποδοσφαιριστής με τα περισσότερα χατ-τρικ με 10 καταρρίπτοντας το ιστορικό ρεκόρ του Σουηδού Σβεν Ριντέλ που κρατούσε από το 1932. Στις 17 Ιανουαρίου 2022 η FIFA τον βράβευσε με το ειδικό *FIFA Special The Best Award* για την κατάρριψη του ρεκόρ διεθνών τερμάτων. Στις 20 Ιουνίου 2023 στον εκτός έδρας αγώνα της προκριματικής φάσης του Ευρωπαϊκού Πρωταθλήματος του 2024 με αντίπαλο την Ισλανδία έγινε ο πρώτος ποδοσφαιριστής που έφτασε τις 200 διεθνείς συμμετοχές επιτυγχάνοντας και το μοναδικό γκολ της συνάντησης στο 89ο λεπτό. Λίγο πριν την έναρξη της αναμέτρησης έλαβε μια φανέλα της εθνικής ομάδας με το «200» στην πλάτη κι άλλη μια όπως αυτή που φόρεσε στο ντεμπούτο του, το 2003 με το «17». Επιπλέον έλαβε μια πλακέτα με το ρεκόρ Γκίνες.

### Ευρωπαϊκό Πρωτάθλημα

#### 2004
Ο Ρονάλντο κλήθηκε στην εθνική του ομάδα, στο Ευρωπαϊκό Πρωτάθλημα του 2004, το οποίο διοργάνωσε η χώρα του. Στον εναρκτήριο αγώνα, η Εθνική του υπέστη απροσδόκητη ήττα από την Εθνική Ελλάδας με 1–2, ενώ ο Ρονάλντο σημείωσε και το μοναδικό τέρμα της ομάδας του, που ήταν και το πρώτο του με την εθνικής του ομάδα. Η Πορτογαλία έφτασε μέχρι τον τελικό της διοργάνωσης, όπου έχασε ξανά από την Εθνική Ελλάδας με 1–0.

#### 2008
Στη διοργάνωση που πραγματοποιήθηκε στα γήπεδα της Αυστρίας και της Ελβετίας, ο Ρονάλντο πέτυχε ένα γκολ, ενώ η ομάδα του αποκλείστηκε με σκορ 3–2 από τη φιναλίστ της διοργάνωσης Γερμανία.

#### 2012
Στη διοργάνωση του 2012 η Πορτογαλία έφτασε στα ημιτελικά. Στο τελευταίο παιχνίδι των ομίλων παιχνίδι με την Ολλανδία, ο Ρονάλντο σκόραρε δύο φορές για να εξασφαλίσει τη νίκη με 2–1. Σκόραρε με κεφαλιά στο προημιτελικό εναντίον της Τσεχίας για να δώσει στην ομάδα του τη νίκη με 1–0. Και στα δύο παιχνίδια εναντίον της Ολλανδίας και της Τσεχίας ανακηρύχθηκε καλύτερος παίκτης του αγώνα. Μετά το τέλος του ημιτελικού εναντίον της Ισπανίας χωρίς σκορ η Πορτογαλία αποκλείστηκε στα πέναλτι. Ως ο κορυφαίος σκόρερ με τρία γκολ, μαζί με άλλους πέντε παίκτες, συμπεριλήφθηκε και πάλι στην καλύτερη ομάδα της διοργάνωσης.

#### 2016
thumb|left| Ο Ρονάλντο με την Πορτογαλία  το 2016 έφτασε στην κορυφή της Ευρώπης

Πηγαίνοντας στο Ευρωπαϊκό Πρωτάθλημα του 2016 στη Γαλλία, η πορτογαλική ομάδα δεν ήταν στα φαβορί με την απόδοση του στοιχήματος 16–1 για να κερδίσει το τρόπαιο.
Στη διοργάνωση αυτή το πρώτο παιχνίδι ήταν απέναντι στην Ισλανδία, ομάδα που η παρουσία της στη τελική φάση κάθε άλλο παρά αναμενόμενη ήταν και έληξε με 1–1. Και ο επόμενος αγώνας με την Αυστρία έληξε ισόπαλος χωρίς τέρματα. Με μια ακόμη ισοπαλία απέναντι στην Ουγγαρία σκόραρε δύο τέρματα με το δεύτερο να είναι η ισοφάριση στο τελικό 3–3 και έγινε ο πρώτος παίκτης που σημείωσε γκολ σε τέσσερα Ευρωπαϊκά Πρωταθλήματα. Έτσι η ομάδα του πέρασε δύσκολα από την φάση των ομίλων στην τρίτη θέση και στη συνέχεια απέκλεισε την Κροατία με 1–0 και στα προημιτελικά την Πολωνία στα πέναλτι με κάτω του αναμενόμενου απόδοση του αρχηγού. Στον ημιτελικό αντιμετώπισε την ομάδα-έκπληξη της διοργάνωσης Ουαλία με το Ρονάλντο να ανοίγει το σκορ στο τελικό 2–0 και φτάνοντας τα 9 τέρματα σε όλα τα Ευρωπαϊκά Πρωταθλήματα. Έτσι έφτασε ως τον τελικό όπου αντιμέτωπε την διοργανώτρια χώρα Γαλλία. Τραυματίστηκε στα πρώτα 20 λεπτά και βγήκε ως αλλαγή μέχρι το πρώτο μισάωρο. Τελικά το κύπελλο το σήκωσε η Πορτογαλία νικώντας 1–0 τους γηπεδούχους με γκολ στις καθυστερήσεις. Ο Ρονάλντο σημείωσε τρία τέρματα και είχε τρεις ασίστ στη διοργάνωση. Πήρε το πρώτο του τρόπαιο με την εθνική του ομάδα. Ο ίδιος έφτασε το Μισέλ Πλατινί στον πίνακα των κορυφαίων σκόρερ στην ιστορία του θεσμού, ενώ με 21 συμμετοχές έγινε κάτοχος του αντίστοιχου ρεκόρ. Ψηφίστηκε στην καλύτερη ομάδα της διοργάνωσης και ήταν δεύτερος σκόρερ. Η επιτυχία κατάκτησης του πρώτου τίτλου της Πορτογαλίας οδήγησε στην μετονομασία του αεροδρομίου της ιδιαίτερης πατρίδας του Μαδέρα σε «Αεροδρόμιο Κριστιάνο Ρονάλντο» το 2017. Την ίδια χρονιά σε διαδικτυακή ψηφοφορία της UEFA ψηφίστηκε στην καλύτερη ενδεκάδα στην ιστορία των Ευρωπαϊκών Πρωταθλήματων.

#### 2021
Στις 15 Ιουνίου 2021 ο Ρονάλντο σημείωσε δύο γκολ στη νίκη της Πορτογαλίας με 3–0 επί της Ουγγαρίας για την πρεμιέρα του 6ου ομίλου του Ευρωπαϊκού Πρωταθλήματος του 2021 κι έγινε ο πρώτος σκόρερ στην ιστορία του θεσμού με 11 γκολ, ξεπερνώντας τον Μισέλ Πλατινί. Παράλληλα έγινε ο πρώτος παίκτης που σκοράρει σε πέντε διαφορετικά Ευρωπαϊκά Πρωταθλήματα. Επίσης, έγινε ο μεγαλύτερος σε ηλικία ποδοσφαιριστής με δύο γκολ σε αγώνα Ευρωπαϊκού Πρωταθλήματος, ξεπερνώντας τον Αντρέι Σεβτσένκο. Στον τρίτο αγώνα της προκριματικής φάσης της διοργάνωσης με αντίπαλο τη Γαλλία (2–2) σημείωσε δύο τέρματα (αμφότερα με πέναλτι) ισοφαρίζοντας το ρεκόρ διεθνών τερμάτων του Ιρανού Αλί Νταεΐ με 109 τέρματα. Ήταν πρώτος σκόρερ της διοργάνωσης με πέντε τέρματα, ενώ έδωσε και μια ασίστ, παρά την αποτυχία της εθνικής του που αποκλείστηκε στη φάση των "16".

#### 2024
Στο Ευρωπαϊκό Πρωτάθλημα του 2024, ο Ρονάλντο έγινε ο πρώτος ποδοσφαιριστής που συμμετείχε σε έκτη τελική  φάσης της διοργάνωσης. Αγωνίστηκε και στις πέντε αναμετρήσεις της Πορτογαλίας, η οποία έφτασε μέχρι τα προημιτελικά, όμως η απόδοσή του ήταν κατώτερη των απαιτήσεων των αγώνων, δεν σημείωσε κανένα γκολ και έχασε και ένα πέναλτι στον αγώνα της φάσης των "16" με την Σλοβενία. Παρείχε μια ασίστ στο δεύτερο αγώνα με την Τουρκία φτάνοντας τις οκτώ, στην κορυφή στην ιστορία των διοργανώσεων μαζί με τον Κάρελ Πομπόρσκι.

### Παγκόσμιο Κύπελλο
#### 2006
Το Παγκόσμιο Κύπελλο του 2006, είχε οικοδεσπότη τη Γερμανία. Ο Ρονάλντο με την εθνική του ομάδα πέρασε πρώτη στην επόμενη φάση, αυτή των "16". Η Πορτογαλία έφτασε μέχρι τους "4" της διοργάνωσης, όπου δεν κατάφερε να νικήσει τη Γαλλία. Ο Ρονάλντο πέτυχε ένα γκολ σε αυτή τη διοργάνωση με πέναλτι, στον αγώνα με την Τσεχία.

#### 2010
Στο Παγκόσμιο Κύπελλο του 2010, ο Ρονάλντο με την Πορτογαλία, έφτασε έως και τους "16" της διοργάνωσης, περνώντας ως δεύτερη από τον όμιλο. Στη φάση των "16", αποκλείστηκαν από την νικήτρια της διοργάνωσης, Ισπανία. Ο Ρονάλντο, πέτυχε ένα γκολ, στον αγώνα με αντίπαλο τη Βόρεια Κορέα. Το συνολικό σκορ έφτασε στο 7–0.

#### 2014
Ο Ρονάλντο, στο Παγκόσμιο Κύπελλο του 2014, στη Βραζιλία, ξεκίνησε με προβλήματα στο γόνατο και προπονήθηκε ξεχωριστά από την υπόλοιπη ομάδα της Πορτογαλίας. Όμως στον πρώτο αγώνα συμμετείχε κανονικά και έβγαλε όλο τη συνάντηση, απέναντι στη Γερμανία. Το αποτέλεσμα δεν ήταν το επιθυμητό για την Πορτογαλία, καθώς ηττήθηκε με 4–0. Αγωνίστηκε και στον δεύτερο αγώνα της Πορτογαλίας, απέναντι στις ΗΠΑ, έδωσε μία ασίστ στο τέλος του αγώνα, που έληξε 2–2, σκορ το οποίο ανανέωσε τις ελπίδες της Πορτογαλίας για πρόκριση, στην επόμενη φάση της διοργάνωσης. Στον τρίτο και τελευταίο αγώνα της Πορτογαλίας, στη διοργάνωση, ο Ρονάλντο σκόραρε το 50ό του τέρμα με τη φανέλα της Εθνικής του ομάδας, με την Εθνική της Γκάνας. Το τελικό σκορ ήταν 2–1, υπέρ της Πορτογαλίας. Η νίκη δεν αρκούσε καθώς οι ΗΠΑ, με καλύτερη διαφορά τερμάτων πέρασαν στην επόμενη φάση και η Πορτογαλία αποκλείστηκε από τη διοργάνωση. Ο Ρονάλντο με εκείνο το γκολ έγινε ο πρώτος Πορτογάλος που πετυχαίνει γκολ σε τρία Παγκόσμια Κύπελλα.

#### 2018
Στον πρώτο αγώνα της διοργάνωσης εναντίον της Ισπανίας πέτυχε χατ τρικ και γίνεται ο μεγαλύτερος σε ηλικία παίκτης που κατάφερε κάτι τέτοιο (33 ετών και 130 ημερών), και ο τέταρτος στην ιστορία που σκόραρε ένα γκολ σε τέσσερα Παγκόσμια Κύπελλα. Στο δεύτερο παιχνίδι στις 20 Ιουνίου σημείωσε το μοναδικό γκολ στη νίκη με 1–0 επί του Μαρόκου, καταρρίπτοντας το ευρωπαϊκό ρεκόρ του Φέρεντς Πούσκας των 84 γκολ με την Εθνική ομάδα. Στον τελευταίο αγώνα της ομάδας με το Ιράν στις 25 Ιουνίου, ο Ρονάλντο έχασε πέναλτι στην ισοπαλία με 1–1, η Πορτογαλία όμως προχωρά στο δεύτερο γύρο. Η Πορτογαλία έχασε με 2–1 από την Ουρουγουάη και αποκλείστηκε.

#### 2022
Στις 24 Νοεμβρίου, στον εναρκτήριο αγώνα της Πορτογαλίας με αντίπαλο τη Γκάνα, ο Ρονάλντο σκόραρε με πέναλτι και έγινε ο πρώτος παίκτης που σκόραρε σε πέντε διαφορετικά Παγκόσμια Κύπελλα. Ήταν το όγδοο γκολ του σε αντίστοιχες διοργανώσεις. Το πέναλτι κέρδισε ο ίδιος σε μία αμφισβητούμενη ανατροπή του. Αυτό ήταν και το μοναδικό τέρμα στη διοργάνωση. Στο τελευταίο παιχνίδι του ομίλου εναντίον της Νότιας Κορέας, δέχθηκε κριτική από τον προπονητή Φερνάντο Σάντος για την αντίδρασή του στην αλλαγή. Αποκλείστηκε από την αρχική ενδεκάδα για τον αγώνα των "16" εναντίον της Ελβετίας, η πρώτη φορά από το Ευρωπαϊκό Πρωτάθλημα του 2008 που δεν είχε ξεκινήσει αγώνα σε μεγάλη διεθνή διοργάνωση. Στους προημιτελικούς με το Μαρόκο (ήττα με 1–0), αγωνίστηκε ως αλλαγή συμπληρώνοντας 196 διεθνείς συμμετοχές και ισοφαρίζοντας το ρεκόρ κόσμου. Έγινε μόλις ο τρίτος ποδοσφαιριστής στην ιστορία που είναι ταυτόχρονα κάτοχος του ρεκόρ διεθνών συμμετοχών και τερμάτων μετά τους Ούγγρους Ίμρε Σλόσσερ και Φέρεντς Πούσκας.

### Πρωτάθλημα Εθνών ΟΥΕΦΑ

Στο πρώτο Πρωτάθλημα Εθνών της ΟΥΕΦΑ το 2019 ο Ρονάλντο οδήγησε την Πορτογαλία στην κατάκτηση του τροπαίου με νίκη επί της Ολλανδίας με 1–0, ενώ ο ίδιος αναδείχθηκε πρώτος σκόρερ της τελικής φάσης της διοργάνωσης με τρία γκολ. Έχοντας ήδη κλείσει τα 40 του χρόνια έφτασε σε μια ακόμα κατάκτηση στη διοργάνωση του 2025 σκοράροντας τόσο στον ημιτελικό απέναντι στη Γερμανία (νίκη με 2–1), όσο και στον τελικό στο ισόπαλο 2–2 με την Ισπανία. Ήταν και πάλι πρώτος σκόρερ της τελικής φάσης της διοργάνωσης με δύο γκολ.

## Χαρακτηριστικά παιχνιδιού

Ο Ρονάλντο θεωρείται, μαζί με τον Λιονέλ Μέσι ως ένας από τους δύο κορυφαίους του 21ου αιώνα. Έχει επιθετικό  ρόλο στην ομάδα του, αλλά έχει αγωνιστεί και ως πλάγιος μέσος στην αρχή της καριέρας του, ενώ είναι πολύ καλός στο ντριμπλάρισμα, στα τελειώματα, στις πάσες παίρνοντας πολύ καλές θέσεις στον αγωνιστικό χώρο. Το "καλό πόδι" του είναι το δεξί, αλλά μπορεί να χρησιμοποιήσει, εξίσου καλά και το αριστερό. Ικανός είναι και στις εναέριες μονομαχίες. Στην αρχή της καριέρας του δεν διακρίνονταν για την ιδιαίτερη ικανότητα στο σκοράρισμα, αλλά η εκμετάλλευση των παραπάνω στοιχείων στο έπακρο σταδιακά τον μετέτρεψαν σε ένα πλήρη επιθετικό. Ικανός στις απ' ευθείας εκτελέσεις φάουλ, χρησιμοποίησε ιδιαίτερη τεχνική σε προσπάθειες από μεγάλες συχνά αποστάσεις και συμπεριλαμβάνεται στους 10 καλύτερους όλων των εποχών έχοντας σημειώσει 64 γκολ. Η άριστη φυσική του κατάσταση ήταν από τα σημαντικότερα στοιχεία που τον χαρακτήριζαν εξασφαλίζοντας και τη μακροημέρευσή του. Το στοιχείο αυτό απέκτησε ιδιαίτερη σημασία στο ποδόσφαιρο του 21ου αιώνα με τις απαιτήσεις των ομάδων να αυξάνουν τις αμοιβές των παικτών με αντάλλαγμα την συνεπή επαγγελματική τους συμπεριφορά και ο Ρονάλντο ανταπακρίθηκε στην πρόκληση με τον καλύτερο τρόπο. Η διατήρησή του σε υψηλό επίπεδο του πρόσφερε εντυπωσιακά στατιστικά στοιχεία που συχνά υπερτερούν άλλων μεγάλων ποδοσφαιριστών του παρελθόντος, που η διαδικασία της εξέλιξης του αθλήματος δεν τους έδωσε την ευκαιρία να έχουν. Η διαφοροποίηση των κανονισμών των πέναλτι προς το αυστηρότερο τον κατέστησε ως τον πρώτο σκόρερ από τα 11 βήματα στη σύγχρονη ιστορία. Ο Ρονάλντο έθεσε νέα πρότυπα στο σύγχρονο ποδόσφαιρο χάρη στον επαγγελματισμό και τις αθλητικές του ικανότητες. Είναι ο παίκτης στην ιστορία με τα περισσότερα τέρματα μετά την ηλικία των 30 ετών, περισσότερα σε σχέση με την πρωθύστερη ηλικιακά καριέρα του. Αντίθετα, έχει επικριθεί για την πλημμελή ομαδικότητά του, περισσότερο όσο προχωρούσε η καριέρα του. Παρ'αυτά έχει χορηγήσει περισσότερες από 250 τελικές πάσες (ασίστ) κατά τη διάρκεια της καριέρας του.

## Δραστηριότητες εκτός αθλητισμού

Ο Ρονάλντο έχει κάνει μεγάλες δωρεές σε σχολεία Παλαιστίνιων, ενώ έχει δώσει επίσης τρία εκατομμύρια ευρώ σε αφρικανικές χώρες, οι άνθρωποι των οποίων λιμοκτονούν. Βοήθησε και στην ανακατασκευή κτιρίων, τα οποία είχαν διαλυθεί από το τσουνάμι του 2004, στην Ινδονησία, όπως και τους κατοίκους της Μαδέιρα, της γενέτειράς του, όταν το 2010 υπέστησαν ζημιές από πλημμύρες. Το 2009 στο νοσοκομείο της Μαδέιρα, που έσωσε τη ζωή της μητέρας του, η οποία έπασχε από καρκίνο, έκανε δωρεά ύψους 100.000 λιρών, προκειμένου να χτιστεί μονάδα, η οποία θα ασχολείται με τη θεραπεία του καρκίνου. Έχοντας ιδιαίτερη ευαισθησία στο συγκεκριμένο θέμα αποφάσισε τον Μάιο του 2012, να χρηματοδοτήσει μία πρωτοποριακή θεραπεία, ώστε το 9χρονο αγόρι, που αρχικά δεν είχε ελπίδες να σωθεί.

Αυτοβιογραφία του Ρονάλντο με τίτλο *Moments* («Στιγμές») δημοσιεύθηκε το Δεκέμβριο του 2007.

Στις 15 Δεκεμβρίου 2013, άνοιξε στη Μαδέιρα το μουσείο «Κριστιάνο Ρονάλντο». Περιλαμβάνει μια σειρά από τρόπαια, μετάλλια, αναμνηστικά και πολλές φωτογραφίες του παίκτη.

Η τεράστια εμπορευσιμότητα του Ρονάλντο βρέθηκε στο επίκεντρο ενός νομικού ζητήματος που προέκυψε τον Ιούνιο του 2017. Εκείνο τον μήνα, οι εισαγγελείς της Ισπανίας υπέβαλαν αγωγή κατηγορώντας τον Ρονάλντο ότι εξαπάτησε την ισπανική κυβέρνηση κατά 14,7 εκατομμύρια ευρώ στο σύνολο των εισοδημάτων του από το 2011 έως το 2014. Κατηγορήθηκε ότι υποτίμησε το εισόδημα που κέρδισε από την πώληση και την αδειοδότηση των δικαιωμάτων της δημόσιας εικόνας του και τις συνοδευτικές φορολογικές υποχρεώσεις, αλλά ο ίδιος αρνήθηκε όλους τους ισχυρισμούς. Ωστόσο, τον Ιούνιο του 2018 αποδέχθηκε  ποινή φυλάκισης δύο ετών με αναστολή και συμφώνησε να καταβάλει 18,8 εκατομμύρια ευρώ στην ισπανική κυβέρνηση για να διευθετήσει την υπόθεση.

## Στατιστική

### Γενικά στατιστικά στοιχεία καριέρας

* *Τελευταία ενημέρωση 25 Φεβρουαρίου 2026*

Πηγή: Cristiano Ronaldo

### Με συλλόγους
* Ενημέρωση μέχρι 30 Iανουαρίου 2026

### Με εθνική ομάδα
* *Ενημέρωση μέχρι 13 Νοεμβρίου 2025*

## Τίτλοι
### Με συλλόγους

**[[Μάντσεστερ Γιουνάιτεντ]]**
*Πρωτάθλημα Αγγλίας (3): 2006–07, 2007–08, 2008–09
*Κύπελλο Αγγλίας: 2003–04
*Λιγκ Καπ Αγγλίας (2): 2005–06, 2008–09
*Σούπερ Καπ Αγγλίας: 2007
*Τσάμπιονς Λιγκ: 2007–08 
*Παγκόσμιο Κύπελλο Συλλόγων: 2008

**[[Ρεάλ Μαδρίτης]]**
*Πρωτάθλημα Ισπανίας (2): 2011–12, 2016–17
*Κύπελλο Ισπανίας (2): 2010–11, 2013–14
*Σούπερ Καπ Ισπανίας (2): 2012, 2017
*Τσάμπιονς Λιγκ (4): 2013–14, 2015–16, 2016–17, 2017–18
*ΟΥΕΦΑ Σούπερ Καπ (3): 2014, 2016, 2017
*Παγκόσμιο Κύπελλο Συλλόγων (3): 2014, 2016, 2017

**[[Γιουβέντους]]**
* Πρωτάθλημα Ιταλίας (2): 2018–19, 2019–20
* Σούπερ Καπ Ιταλίας (2): 2018, 2020

**[[Αλ Νασρ Ριάντ]]**
* Κύπελλο Αραβικών Πρωταθλητριών Συλλόγων: 2023

### Εθνική Ομάδα
*Ευρωπαϊκό Πρωτάθλημα
:2η θέση (1): (2004)
:3η θέση (1): (2012)
:1η θέση (1): (2016)
*Πρωτάθλημα Εθνών ΟΥΕΦΑ (2): 2018–19, 2024–25

## Ατομικές διακρίσεις
* Παίκτης της Χρονιάς της ΦΙΦΑ (5): 2008, 2013, 2014, 2016, 2017
* Χρυσή Μπάλα (5): 2008, 2013, 2014, 2016, 2017
* ΦΙΦΑ Βραβείο Πούσκας: 2009
* Βραβείο UEFA καλύτερος παίκτης της χρονιάς (3): 2014, 2016, 2017
* UEFA ομάδων παίκτης της χρονιάς: 2007–08
* PFA Πορτογάλος Παίκτης της Χρονιάς (4): 2016, 2017, 2018, 2019
* Χρυσό Παπούτσι (5): 2007–08, 2010–11, 2013–14, 2014–15
* Ομάδα της Χρονιάς της UEFA (14): 2004, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019
* UEFA καλύτερη ομάδα (έκδοση 2017) 
* FIFA Παγκόσμιο Κύπελλο Συλλόγων Χρυσή Μπάλα: 2016
* FIFA Παγκόσμιο Κύπελλο Συλλόγων ασημένια μπάλα (3): 2008, 2014, 2017
* Παγκόσμιο Κύπελλο Συλλόγων πρώτος σκόρερ (7 γκολ) 
* Ευρωπαϊκό Πρωτάθλημα ομάδα της διοργάνωσης (3): 2004, 2012, 2016
* Ασημένιο παπούτσι Ευρωπαϊκού Πρωταθλήματος: 2016
* Πρώτος σκόρερ Ευρωπαϊκού Πρωταθλήματος 2021 
* Πρώτος σκόρερ τελικής φάσης Πρωταθλήματος Εθνών ΟΥΕΦΑ (2): 2019, 2025
* Παγκόσμιο Κύπελλο καλύτερη ομάδα: 2018
* Νέος παίκτης της χρονιάς PFA: 2006–07
* Παίκτης της χρονιάς των παικτών PFA (2): 2006–07, 2007–08
* Παίκτης της σεζόν της Πρέμιερ Λιγκ (2): 2006–07, 2007–08
* FWA ποδοσφαιριστής της χρονιάς (3): 2006–07, 2007–08
* PFA Πρέμιερ Λιγκ (4): 2005–06, 2006–07, 2007–08, 2008–09
* Καλύτερος νέος παίκτης της Πρέμιερ Λιγκ: 2007–08
* Πρώτος σκόρερ πρωταθλήματος Αγγλίας: 2007–08
* Καλύτερος παίκτης της Λα Λίγκα (2): 2012–13, 2013–14 
* Ομάδα Λα Λίγκα της σεζόν (3): 2013–14, 2014–15, 2015–16
* Πρώτος σκόρερ πρωταθλήματος Ισπανίας (3): 2010–2011, 2013–14, 2014–15 
* Σέριε Α παίκτης της χρονιάς (2): 2018, 2019
* Πρώτος σκόρερ πρωταθλήματος Ιταλίας: 2020–21
* Πρώτος σκόρερ πρωταθλήματος Σαουδικής Αραβίας (2): 2024, 2025
* Πορτογάλος αθλητής της χρονιάς (8): 2011, 2012, 2014, 2015, 2016, 2017, 2018, 2019
* BBC Υπερπόντια Αθλητική Προσωπικότητα της Χρονιάς: 2014
* Golden Foot: 2020
* Globe Soccer Awards Player of the Century: 2020
* France Football: Dream Team της Χρυσής Μπάλας: 2020
* IFFHS Παγκόσμια Ομάδα - Όνειρο Όλων των Εποχών: 2021 
* IFFHS Καλύτερος σκόρερ πρώτης κατηγορίας πρωταθλήματος: 2014, 2015, 2020
* IFFHS UEFA καλύτερος παίκτης της δεκαετίας 2011–2020
* IFFHS ομάδα της δεκαετίας 2011–2020
* IFFHS UEFA ομάδα της δεκαετίας 2011–2020
* IFFHS Καλύτερος σκόρερ της χρονιάς (4): 2011, 2013, 2014, 2015
* IFFHS Καλύτερος σκόρερ του 21ου αιώνα 2001–2020 
* IFFHS Καλύτερος διεθνής σκόρερ του 21ου αιώνα 2001–2020
* Ειδικό βραβείο FIFA ως πρώτος σκόρερ εθνικών ομάδων (*FIFA Special Award for an Outstanding Career Achievement*): 2021

## Ρεκόρ κόσμου

:* Πρώτος σκόρερ σε επίσημους αγώνες στην ιστορία σύμφωνα με τη FIFA 
:* Πρώτος σκόρερ εθνικών πρωταθλημάτων πρώτης κατηγορίας: 589 γκολ  
:* Πρώτος σκόρερ Παγκοσμίου Κυπέλλου Συλλόγων: 7 γκολ  
:* Πρώτος σε διεθνείς συμμετοχές όλων των εποχών: 226 
:* Πρώτος σκόρερ όλων των εποχών των εθνικών ομάδων: 143 τέρματα 
:* Συνεχόμενα διεθνή έτη σκοραρίσματος : 23
:* Περισσότερα γκολ σε προκριματική φάση Παγκοσμίου Κυπέλλου : 41
:* Περισσότερα χατ τρικ εθνικών ομάδων : 10 
:* Πρώτος σκόρερ σε τέσσερα διαφορετικά εθνικά πρωταθλήματα 
:* Περισσότεροι συνεχείς διεθνείς αγώνες συλλόγων σκοραρίσματος : 12
:* Μόνος παίκτης που έχει σκοράρει σε πέντε Παγκόσμια Κύπελλα Ποδοσφαίρου 
:* Μεγαλύτερος σε ηλικία σκόρερ χατ-τρικ σε τελική φάση Παγκοσμίου Κυπέλλου : 36 χρόνια και 250 ημέρες

## Άλλα ρεκόρ

:* Πρώτος σκόρερ στην ιστορία του Ευρωπαϊκού Πρωταθλήματος Ποδοσφαίρου: 14 γκολ 
:* Οι περισσότερες ασίστ στην ιστορία του Ευρωπαϊκού Πρωταθλήματος: 8
:* Περισσότερες διοργανώσεις  τελικής φάση Ευρωπαϊκού Πρωταθλήματος: 6

## Δείτε επίσης
* Κατάλογος ποδοσφαιριστών ανδρών με 150 ή περισσότερες διεθνείς συμμετοχές
* Κατάλογος ποδοσφαιριστών ανδρών με 50 ή περισσότερα διεθνή γκολ
* Κατάλογος κορυφαίων διεθνών σκόρερ ποδοσφαίρου ανδρών ανά χώρα
* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών με τα περισσότερα τέρματα πρωταθλήματος
* Κατάλογος ποδοσφαιριστών ανδρών με τις περισσότερες επίσημες εμφανίσεις
* Κατάλογος ποδοσφαιριστών που σημείωσαν ρεκόρ με χατ-τρικ

## Παραπομπές


## Περαιτέρω ανάγνωση
* Balagué, Guillem. *Cristiano Ronaldo: The Biography* (hardcover ed.). London: Orion Publishing Group, 2015. ISBN 978-1-4091-5504-1

## Εξωτερικοί σύνδεσμοι

*  
* Επίσημη Ιστοσελίδα: cristianoronalndo.com

Κατηγορία:Πορτογάλοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Πορτογάλοι με καταγωγή από το Πράσινο Ακρωτήριο
Κατηγορία:Ποδοσφαιριστές Εθνικής Πορτογαλίας Κ17
Κατηγορία:Ποδοσφαιριστές Εθνικής Πορτογαλίας Κ20
Κατηγορία:Ποδοσφαιριστές Εθνικής Πορτογαλίας Κ21
Κατηγορία:Ποδοσφαιριστές ολυμπιακής ομάδας Πορτογαλίας
Κατηγορία:Ποδοσφαιριστές Εθνικής Πορτογαλίας
Κατηγορία:FIFA Century Club
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές στους Θερινούς Ολυμπιακούς Αγώνες 2004
Κατηγορία:Ποδοσφαιριστές Παγκοσμίου Κυπέλλου 2006
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Ευρωπαϊκού Πρωταθλήματος 2012
Κατηγορία:Ποδοσφαιριστές Παγκοσμίου Κυπέλλου 2014
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου
Κατηγορία:Ποδοσφαιριστές Κυπέλλου Συνομοσπονδιών FIFA 2017
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Ποδοσφαιριστές Ευρωπαϊκού Πρωταθλήματος 2020
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Παίκτες νικητές Πρωταθλήματος Εθνών ΟΥΕΦΑ
Κατηγορία:Ποδοσφαιριστές Σπόρτινγκ Λισαβόνας Β
Κατηγορία:Ποδοσφαιριστές Σεγκούντα Ντιβιζάο
Κατηγορία:Ποδοσφαιριστές Σπόρτινγκ Λισαβόνας
Κατηγορία:Ποδοσφαιριστές Πριμέιρα Λίγκα
Κατηγορία:Ποδοσφαιριστές Μάντσεστερ Γιουνάιτεντ
Κατηγορία:Ποδοσφαιριστές Πρέμιερ Λιγκ
Κατηγορία:Πορτογάλοι ποδοσφαιριστές στο εξωτερικό
Κατηγορία:Ξένοι ποδοσφαιριστές στην Αγγλία
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Πριμέρα Ντιβιζιόν
Κατηγορία:Ξένοι ποδοσφαιριστές στην Ισπανία
Κατηγορία:Παίκτες νικητές ΟΥΕΦΑ Τσάμπιονς Λιγκ
Κατηγορία:Νικητές Χρυσής Μπάλας
Κατηγορία:Νικητές του Παίκτη της Χρονιάς της FIFA
Κατηγορία:Κορυφαίοι σκόρερ του ΟΥΕΦΑ Τσάμπιονς Λιγκ
Κατηγορία:Ποδοσφαιριστές Γιουβέντους
Κατηγορία:Ποδοσφαιριστές Σέριε Α
Κατηγορία:Ξένοι ποδοσφαιριστές στην Ιταλία
Κατηγορία:Ποδοσφαιριστές Αλ Νασρ Ριάντ
Κατηγορία:Ποδοσφαιριστές Σαουδαραβικού Επαγγελματικού Πρωταθλήματος
Κατηγορία:Ξένοι ποδοσφαιριστές στη Σαουδική Αραβία
Κατηγορία:Ποδοσφαιριστές Ευρωπαϊκού Πρωταθλήματος 2024
Κατηγορία:Κάτοχοι παγκόσμιων ρεκόρ σε αθλήματα